अन्ना को अस्पताल में भर्ती होने की सलाह  
अन्ना हजारे सीने की जकड़न से पीड़ित हैं और चिकित्सकों ने उन्हें सलाह दी है कि वह इलाज के लिए पुणे के अस्पताल में भर्ती हो जाएं।
अन्ना हजारे सीने की जकड़न से पीड़ित हैं और चिकित्सकों ने उन्हें सलाह दी है कि वह इलाज के लिए पुणे के अस्पताल में भर्ती हो जाएं।
	पुणे के संचेती अस्पताल के डॉ. संचेती ने 74 वर्षीय गांधीवादी की चिकित्सकीय जांच करने के बाद उन्हें महाराष्ट्र के पैतृक गांव से पुणे स्थानांतरित करने की सलाह दी है। उन्होंने कहा, ‘उनके सीने में काफी जकड़न है और उन्हें खांसी भी है। वह एक स्थिति में एक मिनट भी नहीं रह सकते। इसलिए मैंने सलाह दी है कि उन्हें पुणे में भर्ती करा दिया जाए।’
	डॉ. संचेती ने कहा कि हजारे का अस्पताल में सीने का एक्सरे और अन्य चिकित्सकीय जांचें कराई जाएंगी। उन्होंने कहा कि आवश्यक ऐहतियात बरतने की आवश्यकता है ताकि यह सुनिश्चित किया जा सके कि उन्हें न्यूमोनिया नहीं हो जाए।
	हजारे मुम्बई में अपना तीन दिवसीय अनशन दूसरे दिन बुधवार को ही समाप्त करके गुरुवार को अपने पैतृक गांव लौट आए थे। हजारे के निजी चिकित्सक डॉ. दौलत पोते ने गुरुवार को कहा कि गांधीवादी वायरल संक्रमण के चलते अभी भी कमजोर हैं और उन्हें चार दिन तक पूरे आराम की सलाह दी गई है।
	अन्ना के स्वास्थ्य बिगड़ने के मद्देनजर टीम अन्ना कोर कमेटी की अगले सप्ताह पहले तय बैठक टाल दी गई है। आगे की रणनीति तय करने के लिए कोर कमेटी की सोमवार से दो दिन की बैठक होने वाली थी।